Ցանկին վրայ 5րդ դիրքի վրայ եղող կրթութեան եւ գիտութեան նախարար Լեւոն Մկրտչեան իր խօսքին մէջ լուսարձակի տակ առաւ Դաշնակցութեան կարգախօսը՝ «Ազատ, անկախ, միացեալ Հայաստան»: Հայաստանի անկախութեան առաջին իսկ օրէն, Դաշնակցութիւնը, իբրեւ 100ամեակը շրջանցած կուսակցութիւն, ստանձնած է Հայաստանի անկախութիւնն ու կայունութիւնը պահպանելու դերակատարութիւնը: Այս 25 տարիներուն Հայաստան ապրած է լուրջ փորձութիւններ, որոնց ընթացքին Հ.Յ.Դ.ն կատարած է իր հիմնական առաքելութիւնը՝ Հայաստանի մէջ իշխանութիւնը հաւասարակշռել՝ թոյլ չտալով, որ հանրութիւնը գլորի անկայունութեան անդունդը: «Մենք կայուն զարգացման քաղաքական ուժ ենք, եւ մեր այդ ուղեգիծին առանցքը մարդն է: Մեր կարգախօսը՝ «Ազատ, անկախ, միացեալ Հայաստան»ը յենած է երեք կարեւոր սիւներու վրայ՝ մարդ, ընտանիք, ազգ: Եւ ոչ մէկ բան այս գագաթներուն տրուած հարուած կրնայ ըլլալ: Մեր հիմնական յոյսը հայ մարդն է, որ իրաւունք ունի ազատ կերպով ապրելու իր հայրենիքին մէջ», ըսաւ Լեւոն Մկրտչեան՝ աւելցնելով, որ այսօր Հայաստան ունի պատմական առիթ կազմելու լուրջ դերակատարութիւն ունեցող խորհրդարան, որ պիտի երաշխաւորէ իշխանութեան հաւասարակշռութիւնը: